               COMISIA EUROPEANĂ
            Bruxelles, 21.3.2022
            COM(2022) 117 final
            2022/0082(NLE)

            Propunere de
            DECIZIE A CONSILIULUI
            privind încheierea modificărilor aduse Acordului internațional din 1992 privind zahărul

               EXPUNERE DE MOTIVE

               1.CONTEXTUL PROPUNERII

               •Motivele și obiectivele propunerii

                  Uniunea este parte la Acordul internațional privind zahărul
                     11 (denumit în continuare „acordul”) și membru al Organizației Internaționale a Zahărului (denumită în continuare „OIZ”). Prin Decizia (UE) 2017/2242 a Consiliului din 30 noiembrie 2017
                     22 și prin Decizia (UE) 2019/2136 a Consiliului
                     33, Comisia a fost autorizată de Consiliu să înceapă negocieri cu celelalte părți la acord, în vederea modernizării acordului, în special în ceea ce privește discrepanțele dintre numărul voturilor și contribuțiile financiare ale membrilor, pe de o parte, și poziția lor relativă pe piața mondială a zahărului, pe de altă parte.

                  Modificarea acordului a fost negociată în consultare cu Grupul de lucru pentru produse de bază (PROBA) și reflectă în mod adecvat directivele de negociere emise de Consiliu. Modificările vizează următoarele trei domenii: bugetul administrativ și contribuțiile membrilor în temeiul articolului 25, extinderea obiectivelor, studiilor, evaluărilor și activităților de cercetare, pentru a permite includerea altor produse legate de zahăr (în special bioetanol) în domeniul de aplicare al articolelor 1, 32, 33 și 34, precum și normele privind numirea directorului executiv în temeiul articolului 23.

                  La cea de a 59-a sesiune a sa, care a avut loc la 26 noiembrie 2021, Consiliul Internațional al Zahărului (denumit în continuare „CIZ”) a votat în unanimitate în favoarea recomandării adresate membrilor OIZ vizând modificarea acordului în conformitate cu rezultatul negocierilor.

                  Obiectivul prezentei decizii a Consiliului este de a aproba modificările și de a desemna persoana (persoanele) împuternicită (împuternicite) să depună, în numele Uniunii, notificarea de acceptare a modificării la locul desemnat în acest scop.

               2.TEMEIUL JURIDIC

                  În conformitate cu articolul 207 alineatul (4) și cu articolul 218 alineatul (6) litera (a) punctul (v) din TFUE, Comisia, în calitate de negociator al modificărilor aduse acordului, trebuie să prezinte Consiliului o propunere de încheiere, după aprobarea Parlamentului European, a modificărilor aduse acordului.

               3.IMPLICAȚIILE BUGETARE

                  În temeiul normelor actuale privind contribuțiile financiare la OIZ, partea Uniunii din contribuția financiară a rămas practic neschimbată din 1992, deși piața mondială a zahărului și, în special, poziția relativă a Uniunii pe această piață s-au modificat în mod substanțial de atunci. Prin urmare, Uniunea și-a asumat o parte disproporționat de mare din costurile bugetare
                     44.

                  Odată cu aprobarea modificării articolului 25 din acord, care reglementează adoptarea bugetului administrativ și contribuțiile membrilor, calculul repartizării voturilor va fi mai bine aliniat la piața mondială actuală a zahărului. Este prevăzută o perioadă de tranziție de maximum zece ani, în care variația anuală a numărului de voturi este limitată la 15 % în primii cinci ani și la 20 % pentru restul perioadei de tranziție. Modificarea metodei de calcul va duce la reducerea numărului de voturi atribuite UE în scopuri bugetare, ceea ce, la rândul său, va reduce contribuția UE la OIZ.

               4.ALTE ELEMENTE

               •Explicarea detaliată a dispozițiilor specifice ale propunerii

                  În conformitate cu articolul 44 alineatul (1) din acord, fiecare membru notifică depozitarului acceptarea modificării în termenul stabilit de CIZ. Conform calendarului convenit de CIZ, membrii trebuie să obțină, până la 25 noiembrie 2022, aprobarea modificărilor în conformitate cu procedurile lor constituționale. După obținerea aprobării, membrii trebuie să transmită o notificare a depozitarului privind acceptarea modificărilor la Secretarul General al Organizației Națiunilor Unite din New York, înainte de 30 iunie 2023.

               2022/0082 (NLE)

               Propunere de

               DECIZIE A CONSILIULUI

               privind încheierea modificărilor aduse Acordului internațional din 1992 privind zahărul

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 207 alineatul (4) coroborat cu articolul 218 alineatul (6) al doilea paragraf litera (a) punctul (v),

               având în vedere propunerea Comisiei Europene,

               având în vedere aprobarea Parlamentului European,

               întrucât:

               (1)Uniunea este parte la Acordul internațional din 1992 privind zahărul (denumit în continuare „acordul), care a fost încheiat de Uniune prin Decizia 92/580/CEE a Consiliului
                  5
               , și membru al Organizației Internaționale a Zahărului (denumită în continuare „OIZ”).

               (2)Pe baza autorizației acordate prin Deciziile (UE) 2017/2242
                  6
                și (UE) 2019/2136
                  7
                ale Consiliului, Comisia, în numele Uniunii, a negociat cu alți membri ai OIZ pentru a modifica acordul, sub îndrumarea Conferinței Organizației Națiunilor Unite pentru Comerț și Dezvoltare.

               (3)Negocierile privind modificările aduse acordului au fost finalizate, iar formularea a fost aprobată de Consiliul Internațional al Zahărului la cea de a 57-a sesiune a sa din noiembrie 2020 și la cea de a 58-a sesiune a sa din iunie 2021.

               (4)Orice modificare convenită în cadrul negocierilor trebuie recomandată membrilor OIZ de către Consiliul Internațional al Zahărului, în conformitate cu procedura prevăzută la articolul 44 din acord.

               (5)Decizia (UE) 2021/1851 a Consiliului
                  8
                a autorizat Comisia să voteze în favoarea recomandării adresate membrilor OIZ vizând modificarea acordului, în cadrul votului special care a avut loc cu ocazia celei de a 59-a sesiuni a Consiliului Internațional al Zahărului din noiembrie 2021. Consiliul Internațional al Zahărului a emis în unanimitate un vot favorabil.

               (6)În conformitate cu articolul 44 alineatul (1) din acord, fiecare membru al OIZ trebuie să notifice depozitarului acceptarea modificărilor.

               (7)Modificările aduse acordului trebuie să fie aprobate de Uniune,

               ADOPTĂ PREZENTA DECIZIE:

               Articolul 1

               Modificările aduse Acordului internațional din 1992 privind zahărul se aprobă în numele Uniunii.

               Textul modificărilor se anexează la prezenta decizie.

               Articolul 2

               Comisia, în numele Uniunii, notifică depozitarului acceptarea modificărilor, astfel cum se prevede la articolul 44 alineatul (1) din acord, în vederea exprimării consimțământului Uniunii de a-și asuma obligații în temeiul acordului modificat.

               Articolul 3

               Prezenta decizie intră în vigoare la […]
                  9
               .

               Adoptată la Bruxelles,

                     Pentru Consiliu

                     Președintele

                        FIȘĂ FINANCIARĂ

                        FinancSt/10/
                           PSH/cl/830164

                        6.22.2022.1

                        DATA: 1.2.2022

                        1.

                        RUBRICA BUGETARĂ:

                        14 20 03 06 Organizații și acorduri internaționale

                        CREDITE:

                        B2022 5 300 000 EUR

                        2.

                        TITLUL:

                        Propunere de decizie a Consiliului privind încheierea modificărilor aduse Acordului internațional din 1992 privind zahărul.

                        3.

                        TEMEIUL JURIDIC: Articolul 207 alineatul (4) și articolul 218 alineatul (6) litera (a) punctul (v) din Tratatul privind funcționarea Uniunii Europene

                        4.

                        OBIECTIVE:

                        Obiectivul prezentei decizii a Consiliului este de a aproba modificările și de a desemna persoana (persoanele) împuternicită (împuternicite) să depună, în numele Uniunii, notificarea de acceptare a modificării la locul desemnat în acest scop, în conformitate cu articolul 44 alineatul (1) din acord.

                        Modificarea vizează bugetul administrativ și contribuțiile membrilor (articolul 25), extinderea obiectivelor, studiilor, evaluărilor și activităților de cercetare, pentru a permite includerea altor produse legate de zahăr (articolele 1, 32, 33 și 34), precum și normele privind numirea directorului executiv (articolul 23).

                        În special, articolul 25 oferă o metodă de calcul revizuită și un mecanism mai eficace de actualizare a ajustării pentru a normaliza partea UE din costurile bugetare și responsabilitatea sa în cadrul OIZ.

                        5.

                        IMPLICAȚII FINANCIARE

                        PERIOADĂ DE 12 LUNI

                           (milioane EUR)

                        EXERCIȚIUL FINANCIAR ÎN CURS

                        2022

                        (milioane EUR)

                        EXERCIȚIUL FINANCIAR URMĂTOR

                        2023

                        (milioane EUR)

                        5.0

                        CHELTUIELI

                        -
                              DIN BUGETUL UE
                           (RESTITUIRI/INTERVENȚII)

                        -
                              AUTORITĂȚI NAȚIONALE

                        -
                              ALTELE

                        -

                        -

                        -

                        5.1

                        VENITURI

                        -
                              RESURSE PROPRII ALE UE
                           (TAXE/TAXE VAMALE)

                        -
                              NAȚIONALE

                        2024             (milioane EUR)

                        5.0.1

                        CHELTUIELI ESTIMATE

                              -

                        5.1.1

                        VENITURI ESTIMATE

                        5.2

                        METODA DE CALCUL:

                        6.0

                        PROIECTUL POATE FI FINANȚAT DIN CREDITE ÎNSCRISE ÎN CAPITOLUL CORESPUNZĂTOR DIN BUGETUL ACTUAL?

                        DA

                        6.1

                        PROIECTUL POATE FI FINANȚAT PRIN TRANSFER ÎNTRE CAPITOLELE BUGETULUI ACTUAL?

                        -

                        6.2

                        VA FI NECESAR UN BUGET SUPLIMENTAR?

                        -

                        6.3

                        VOR TREBUI INCLUSE CREDITE ÎN BUGETELE VIITOARE?

                        DA

                        OBSERVAȚII:

                        Propunerea poate avea consecințe financiare începând cu 2024, dar acestea nu pot fi cuantificate în prezent. Partea Uniunii din contribuția financiară va varia în funcție de numărul final de voturi atribuite UE după încheierea acordului de modificare. Cel mai probabil, partea UE va scădea.

                     (1)
                  1
                        Decizia Consiliului din 13 noiembrie 1992 privind semnarea și încheierea Acordului internațional din 1992 privind zahărul (92/580/CEE) (JO L 379, 23.12.1992, p. 15).

                     (2)
                  2
                        Decizia (UE) 2017/2242 a Consiliului din 30 noiembrie 2017 de autorizare a începerii negocierilor în vederea modificării Acordului internațional din 1992 privind zahărul (JO L 322, 7.12.2017, p. 29).

                     (3)
                  3
                        Decizia (UE) 2019/2136 a Consiliului din 5 decembrie 2019 de autorizare a începerii negocierilor în vederea modificării Acordului internațional din 1992 privind zahărul (JO L 324, 13.12.2019, p. 3-4).

                     (4)
                  4
                        Numărul de voturi stabilit în conformitate cu articolul 25, împreună cu suma pentru fiecare vot, sunt utilizate pentru a calcula contribuția financiară a fiecărui membru la bugetul anual al OIZ.

                     (5)

                        Decizia Consiliului din 13 noiembrie 1992 privind semnarea și încheierea Acordului internațional din 1992 privind zahărul (92/580/CEE) (JO L 379, 23.12.1992, p. 15).

                     (6)

                        Decizia (UE) 2017/2242 a Consiliului din 30 noiembrie 2017 de autorizare a începerii negocierilor în vederea modificării Acordului internațional din 1992 privind zahărul (JO L 322, 7.12.2017, p. 29).

                     (7)

                        Decizia (UE) 2019/2136 a Consiliului din 5 decembrie 2019 de autorizare a începerii negocierilor în vederea modificării Acordului internațional din 1992 privind zahărul (JO L 324, 13.12.2019, p. 3-4).

                     (8)

                        Decizia (UE) 2021/1851 a Consiliului din 15 octombrie 2021 privind poziția care urmează să fie adoptată în numele Uniunii Europene în cadrul Consiliului Internațional al Zahărului în ceea ce privește modificările Acordului internațional din 1992 privind zahărul și calendarul punerii lor în aplicare (JO L 374, 22.10.2021, p. 49-51).

                     (9)

                        Data intrării în vigoare a acordului va fi publicată în Jurnalul Oficial al Uniunii Europene de către Secretariatul General al Consiliului.

    ---documentbreak---

               COMISIA EUROPEANĂ
            Bruxelles, 21.3.2022
            COM(2022) 117 final

            ANEXĂ
            la
            Propunerea de DECIZIE A CONSILIULUI
            privind încheierea modificărilor aduse Acordului internațional din 1992 privind zahărul

               ANEXĂ

               Acordul internațional din 1992 privind zahărul (denumit în continuare „acordul”) se modifică după cum urmează:

               (1) Articolul 1 se înlocuiește cu următorul text:

               „Articolul 1

               Obiective

               Obiectivele Acordului internațional din 1992 privind zahărul (denumit în continuare „prezentul acord”), având în vedere termenii Rezoluției 93 (IV) adoptate de Conferința Națiunilor Unite pentru Comerț și Dezvoltare, sunt următoarele:

               (a)să intensifice cooperarea internațională în ceea ce privește aspectele legate direct sau indirect de zahăr și de îndulcitori la nivel mondial, inclusiv producția de bioenergie și de combustibil cu etanol din culturile de zahăr;

               (b)să furnizeze un cadru pentru consultările interguvernamentale cu privire la piețele zahărului și îndulcitorilor, precum și cu privire la piețele subproduselor industriei zahărului și ale combustibilului cu etanol produs din culturile de zahăr;

               (c)să faciliteze comerțul prin colectarea și furnizarea de informații privind piața mondială a zahărului și alți îndulcitori, precum și privind bioenergia și combustibilul cu etanol produs din culturile de zahăr;

               (d)să încurajeze creșterea cererii de zahăr și de culturi de zahăr, în special pentru utilizări nealimentare.”.

               (2)La articolul 23, alineatul (1) se înlocuiește cu următorul text:

               „(1) Consiliul numește directorul executiv prin vot special pentru o perioadă de patru ani. Numirea de către Consiliu are loc cu cel puțin șase luni înainte de începerea mandatului directorului executiv. Consiliul poate reînnoi mandatul directorului executiv prin vot special pentru o a doua perioadă de patru ani. Directorul executiv nu poate fi numit pentru mai mult de două mandate. Condițiile specifice de numire a directorului executiv sunt stabilite de Consiliu.”.

               (3)Articolul 25 se înlocuiește cu următorul text:

               „Articolul 25

               Adoptarea bugetului administrativ și contribuțiile membrilor

                (1) În sensul prezentului articol, membrii dețin 2 000 de voturi.

               (2) (a)Fiecare membru deține un număr de voturi stabilit în conformitate cu alineatul (3) de mai jos.

               (b)Niciun membru nu deține mai puțin de 6 voturi.

               (c)Voturile nu se fracționează. Este admisă rotunjirea cifrelor în cursul efectuării calculelor și pentru a se asigura alocarea numărului total de voturi.

               (3)Voturile se stabilesc anual în conformitate cu următoarea procedură: în fiecare an începând din 2023, în momentul publicării Anuarului zahărului de către Organizația Internațională a Zahărului, numărul de voturi pentru fiecare membru se calculează pe baza următorilor indicatori și a ponderii lor relative:

               ·20 % din voturi pe baza cotei proporționale a membrului respectiv din totalul exporturilor membrilor, plus

               ·20 % din voturi pe baza cotei proporționale a membrului respectiv din totalul importurilor membrilor, plus

               ·20 % din voturi pe baza cotei proporționale a membrului respectiv din producția totală a membrilor, plus

               ·20 % din voturi pe baza cotei proporționale a membrului respectiv din consumul total al membrilor, plus

               ·20 % din voturi pe baza cotei proporționale a membrului respectiv din totalul capacității de plată a membrilor. Capacitatea de plată echivalează cu cele mai recente evaluări publicate pentru repartizarea proporțională a cheltuielilor ale Organizației Națiunilor Unite.

               Numărul de voturi al fiecărui membru este calculat, pentru fiecare dintre indicatorii de mai sus, pe baza mediei indicatorului respectiv pentru ultimii cinci ani, publicată în cea mai recentă ediție a Anuarului zahărului al Organizației. Cota ce revine fiecărui membru în totalul tuturor membrilor pentru indicatorii menționați mai sus se calculează de către directorul executiv. Toate datele de mai sus se comunică membrilor în momentul efectuării calculelor.

               (4)În cazul aderării unuia sau mai multor membri după intrarea în vigoare a prezentului acord, voturile acestora se stabilesc în conformitate cu cheia de calcul prevăzută la alineatele (2) și (3) de mai sus. Voturile membrilor existenți se recalculează în consecință, astfel încât numărul total de voturi să rămână 2 000.

               (5)În cazul retragerii unuia sau mai multor membri, voturile respectivului membru sau ale respectivilor membri se repartizează între membrii rămași pe baza cotelor recalculate ale acestora din urmă pentru cei cinci indicatori, astfel încât numărul total de voturi ale tuturor membrilor să rămână 2 000.

               (6) Dispoziție tranzitorie:

               (a)În scopul stabilirii unui punct de plecare pentru calcularea ajustărilor, se ia drept referință statutul de membru și situația voturilor în anul 2022.

               (b)În primii cinci ani ai perioadei de tranziție, numărul de voturi ale fiecărui membru nu poate fi cu mai mult de 15 % mai mare sau mai mic decât cel convenit pentru anul precedent; în următorii cinci ani ai perioadei de tranziție, numărul de voturi ale fiecărui membru nu poate fi cu mai mult de 20 % mai mare sau mai mic decât cel convenit pentru anul precedent. Este admisă rotunjirea cifrelor, cu excepția cazului în care rotunjirea numărului de voturi atribuite unui membru, în conformitate cu dispozițiile alineatului (2) litera (c), conduce la depășirea procentelor convenite.

               (c)În scopul stabilirii valorii contribuției pentru fiecare vot, voturile neatribuite în urma aplicării alineatului (6) litera (b) nu se repartizează între ceilalți membri. Prin urmare, contribuția pentru fiecare vot va fi stabilită în funcție de numărul total de voturi recalculat, cu condiția ca acest număr să nu depășească 2 000 de voturi.

               (d)Dispoziția tranzitorie expiră după zece ani.

               (7) Dispozițiile articolului 26 alineatul (2) referitoare la suspendarea drepturilor de vot în caz de neexecutare a obligațiilor nu se aplică în cazul prezentului articol.

               (8) În cursul semestrului al doilea al fiecărui an, Consiliul adoptă bugetul administrativ al Organizației pentru anul următor și stabilește valoarea contribuției membrilor, pentru fiecare vot, necesară pentru finanțarea bugetului, ținând seama de dispozițiile alineatului (6) din prezentul articol.

               (9)Contribuția fiecărui membru la bugetul administrativ se calculează prin înmulțirea valorii contribuției pentru fiecare vot cu numărul de voturi deținut în temeiul prezentului articol, și anume:

               (a)pentru cei care sunt membri la data adoptării finale a bugetului administrativ, numărul de voturi deținute la data respectivă și

               (b)pentru membrii care capătă respectivul statut după adoptarea bugetului administrativ, numărul de voturi primite la data aderării, ajustat proporțional cu perioada de timp rămasă pentru aplicarea bugetului sau a bugetelor; contribuțiile solicitate celorlalți membri rămân nemodificate.

               (10)Consiliul poate lua, prin vot special, măsurile pe care le consideră necesare pentru atenuarea efectelor pe care le poate avea asupra valorii contribuțiilor membrilor o posibilă participare redusă la momentul adoptării bugetului administrativ pentru 2024 sau orice reducere importantă a respectivei participări care poate surveni ulterior.”.

               (4)Articolul 32 se înlocuiește cu următorul text:

               „Articolul 32

               Informare și studii

               (1)Organizația funcționează ca un centru de culegere și de publicare a unor informații statistice și a unor studii asupra producției, prețurilor, exporturilor și importurilor, asupra consumului și asupra stocurilor de produse din sectorul zahărului, precum și asupra taxelor impuse asupra produselor respective la nivel mondial.

               (2) Membrii se angajează să pună la dispoziția Organizației, în termenele stabilite prin regulamentul de procedură, toate statisticile și toate informațiile disponibile care îi sunt necesare, în condițiile regulamentului de procedură menționat anterior, pentru a-și îndeplini funcțiile conferite de prezentul acord. În caz de necesitate, Organizația utilizează orice informații pertinente pe care le poate obține din alte surse. Organizația nu publică nicio informație care ar permite identificarea operațiunilor unor persoane fizice sau ale unor societăți care produc, prelucrează sau comercializează produse din sectorul zahărului.”.

               (5)Articolul 33 se înlocuiește cu următorul text:

               „Articolul 33

               Situația pieței, consum și statistici

               (1) Consiliul înființează un Comitet însărcinat cu supravegherea situației pieței produselor din sectorul zahărului, a consumului și cu întocmirea de statistici, care este format din toți membrii și este condus de directorul executiv.

               (2) Comitetul examinează în permanență problemele legate de economia mondială a produselor din sectorul zahărului și comunică membrilor rezultatul deliberărilor sale. În acest sens, comitetul se reunește în mod obișnuit de două ori pe an. În cadrul examinărilor întreprinse, comitetul ține seama de toate informațiile relevante culese de către Organizație în temeiul articolului 32.

               (3) Comitetul are de îndeplinit următoarele sarcini:

               (a)elaborarea de statistici pentru produsele din sectorul zahărului și analiza statistică a producției, consumului, stocurilor, comerțului internațional și a prețurilor produselor din sectorul zahărului;

               (b)analiza comportamentului pieței și a factorilor care îl influențează, ținând seama, în special, de participarea țărilor în curs de dezvoltare la comerțul mondial;

               (c)analiza cererii de produse din sectorul zahărului și a efectelor utilizării unor produse de înlocuire naturale sau artificiale, sub orice formă, asupra consumului și comerțului mondial al produselor din sectorul zahărului;

               (d)studierea altor probleme, cu aprobarea Consiliului.

               (4) Consiliul examinează anual un program de lucru în proiect, alături de situația estimativă a resurselor necesare, întocmit de directorul executiv.”.

               (6)Articolul 34 se înlocuiește cu următorul text:

               „Articolul 34

               Cercetare și dezvoltare

               În vederea îndeplinirii obiectivelor enunțate la articolul 1, Consiliul poate asigura asistență atât pentru activități de cercetare științifică și de dezvoltare privind economiile produselor din sectorul zahărului, cât și pentru difuzarea rezultatelor obținute în respectivul domeniu. În acest sens, Consiliul poate coopera cu organizații internaționale și cu institute de cercetare, cu condiția neasumării niciunei obligații financiare suplimentare.”.

               (7)Titlul anexei se înlocuiește cu titlul următor:

               „Atribuirea voturilor convenită inițial în 1992”.


               COMISIA EUROPEANĂ
            Bruxelles, 21.3.2022
            COM(2022) 116 final
            2022/0081(NLE)

            Propunere de
            DECIZIE A CONSILIULUI
            privind poziția care urmează să fie luată în numele Uniunii pentru pregătirea celei de a 19-a reuniuni a Conferinței părților la Convenția privind comerțul internațional cu specii ale faunei și florei sălbatice pe cale de dispariție (CoP19 la CITES)

               EXPUNERE DE MOTIVE

               1.Obiectul propunerii

               Prezenta propunere se referă la decizia de stabilire a poziției care urmează să fie luată în numele Uniunii, pentru pregătirea celei de a 19-a reuniuni a Conferinței părților la Convenția privind comerțul internațional cu specii ale faunei și florei sălbatice pe cale de dispariție, în legătură cu amendamentele avute în vedere ale apendicelor la convenție.

               2.Contextul propunerii

               2.1.Convenția privind comerțul internațional cu specii ale faunei și florei sălbatice pe cale de dispariție

               Convenția privind comerțul internațional cu specii ale faunei și florei sălbatice pe cale de dispariție (denumită în continuare „convenția” sau CITES) vizează protejarea animalelor și plantelor sălbatice împotriva exploatării excesive prin comercializare la nivel internațional. Convenția a intrat în vigoare la 1 iulie 1975.

               Uniunea Europeană și toate statele sale membre sunt părți la convenție
                  1
               .

               2.2.Conferința părților la convenție

               Instituită în temeiul articolului XI din convenție, Conferința părților (CoP) este organul de conducere al convenției. CoP se reunește o dată la 2-3 ani pentru a evalua punerea în aplicare a convenției. În special, în sensul prezentei propuneri, CoP analizează și adoptă propuneri de modificare a listelor de specii de animale și plante pe cale de dispariție incluse în apendicele I și II la convenție.

               2.3.Deciziile Conferinței părților avute în vedere

               În cadrul celei de a 19-a reuniuni (CoP19) din perioada 14-25 noiembrie 2022, Conferința părților urmează să decidă cu privire la propunerile de amendamente la apendicele la CITES (denumite în continuare „propunerile de includere pe listă”). Scopul includerii anumitor (grupuri de) specii în apendice este monitorizarea și reglementarea (apendicele II) sau interzicerea generală (apendicele I) a comerțului cu speciile respective.

               În calitatea lor de părți integrante ale convenției, apendicele au forță juridică obligatorie. În temeiul articolului XV alineatul (1) litera (c) din convenție, amendamentele decise de CoP intră în vigoare după 90 de zile de la finalizarea CoP.

               3.Poziția care urmează să fie luată în numele Uniunii

               În conformitate cu articolul XV alineatul (1) din convenție, orice parte poate propune amendamente la apendicele I sau II pentru a fi examinate în cadrul CoP19. Textul amendamentului propus trebuie comunicat secretariatului convenției cu cel puțin 150 de zile înainte de reuniune, și anume până la 17 iunie 2022.

               În plus, în conformitate cu articolul XVI din convenție, orice parte poate depune la secretariat o listă de specii identificate ca fiind supuse reglementării în jurisdicția sa în scopul de a preveni sau de a restricționa exploatarea și ca necesitând cooperarea altor părți în materie de control al comerțului . Deși o astfel de listă poate fi depusă în orice moment, punctul 3 din Rezoluția Conf. 9.25 (Rev. CoP18) a Conferinței părților la CITES recomandă ca o parte care intenționează să includă o specie în apendicele III să informeze secretariatul cu privire la intenția sa cu cel puțin 3 luni înainte de reuniunea Conferinței părților. Scopul este acela de a asigura intrarea sa în vigoare la aceeași dată ca și amendamentele la apendicele I și II adoptate în cadrul reuniunii.

               În cazul în care sunt adoptate, propunerile de includere pe listă pot afecta normele UE, deoarece acestea ar implica modificări ale legislației relevante a Uniunii, în special ale anexei la Regulamentul (CE) nr. 338/97 al Consiliului
                  2
               , în care trebuie să se reflecte modificările aduse apendicelor la convenție. Aceasta ar avea drept rezultat stabilirea de restricții privind comerțul din, către și în cadrul UE cu speciile vizate de aceste modificări. Depunerea efectuată în temeiul articolului XVI din convenție are efecte juridice similare.

               Experți din statele membre ale UE și din partea Comisiei au luat în considerare diferite grupuri taxonomice pentru a identifica speciile care sunt amenințate din cauza comerțului internațional și care, ca atare, ar putea îndeplini criteriile de includere într-unul dintre apendicele la CITES, în vederea prezentării de propuneri din partea Uniunii pentru includerea acestor specii pe listă la sau cu ocazia CoP19. Ca urmare a acestor considerații, în propunerea de decizie a Consiliului sunt menționate 12 proiecte de propuneri de includere a speciilor în apendicele I sau II la CITES.

               Se propune transferul unei specii (Cuora galbinifrons) din apendicele II la CITES în apendicele I, în conformitate cu concluzia Comitetului CITES pentru animale potrivit căreia specia îndeplinește criteriile de includere în apendicele I
                  3
               , astfel cum sunt stabilite la articolul II alineatul (1) din CITES, și anume că specia este amenințată cu dispariția și este afectată ca urmare a comerțului.

               Alte unsprezece propuneri sugerează că specii sau grupuri de specii individuale (incluse pe listă la un nivel taxonomic superior) ar trebui să fie incluse pentru prima dată în apendicele II la CITES, în concordanță cu criteriile de la articolul II alineatul (2) din convenție și cu orientările suplimentare din Rezoluția 9.24 a CoP (Rev. CoP17). În fiecare caz, această evaluare se bazează pe literatura științifică și pe alte surse de informații științifice, care includ clasificarea speciilor în conformitate cu Lista roșie a speciilor amenințate întocmită de Uniunea Internațională pentru Conservarea Naturii (UICN) și, dacă sunt disponibile, pe date comerciale obținute din baza de date CITES privind comerțul, precum și pe informații specifice fiecărei țări privind starea de conservare a speciei și măsurile de protecție existente.

               Aceste proiecte de propuneri de includere pe listă au fost examinate în cadrul reuniunilor grupului de experți ai autorităților de gestionare CITES ale statelor membre și în cadrul unei reuniuni ad-hoc a reprezentanților autorităților științifice ale statelor membre pentru CITES. În conformitate cu Rezoluția 9.24 a CoP (Rev. CoP17), Comisia s-a consultat, de asemenea, cu statele din aria de răspândire a speciei avute în vedere pentru includerea pe listă. Comisia a solicitat opiniile acestora cu privire la o posibilă includere pe listă în temeiul convenției, le-a încurajat să facă schimb de informații științifice relevante și, în cazul în care statele din aria de răspândire sprijineau o propunere de includere pe listă, le-a invitat să se alăture UE prin transmiterea propunerii către secretariat. În primăvara anului 2022 sunt planificate reuniuni specifice cu părțile interesate din UE și cu reprezentanți ai țărilor terțe cu privire la potențialele propuneri de includere pe listă ale UE.

               4.Temei juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Conceptul de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Sunt, de asemenea, incluse instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  4
               .

               4.1.2.Aplicarea la cazul în discuție

               Conferința părților este un organism instituit printr-un acord, și anume CITES.

               Amendamentele aduse apendicelor I și II la CITES, asupra cărora urmează să decidă CoP, constituie acte cu efecte juridice. Deoarece fac parte integrantă din convenție, apendicele modificate vor avea caracter obligatoriu în temeiul dreptului internațional.

               Deși o notificare referitoare la apendicele III nu necesită o decizie a CoP, este oportun ca aceasta să fie inclusă în prezenta decizie din motive de coerență, având în vedere că amendamentele la apendicele III afectează și Regulamentul (CE) nr. 338/97 al Consiliului.

               Amendamentele la apendice nu completează și nu modifică cadrul instituțional al convenției.

               Prin urmare, temeiul juridic procedural al propunerii de decizie este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               În ceea ce privește un act avut în vedere care urmărește simultan mai multe obiective sau care include mai multe elemente care sunt legate între ele în mod inextricabil, fără ca vreunul să fie accesoriu în raport cu un altul, temeiul juridic material al unei decizii adoptate în temeiul articolului 218 alineatul (9) din TFUE va trebui să includă, în mod excepțional, diferitele temeiuri juridice relevante.

               4.2.2.Aplicarea la cazul în discuție

               Deciziile CoP avute în vedere urmăresc obiective și includ elemente care țin de domeniile „mediu” și „comerț”. Aceste aspecte ale actului avut în vedere sunt legate în mod inextricabil între ele, fără ca vreunul să fie accesoriu în raport cu un altul.

               Prin urmare, temeiul juridic material al deciziei propuse cuprinde următoarele dispoziții: articolul 192 alineatul (1), articolul 207 alineatul (3) și articolul 207 alineatul (4) primul paragraf.

               4.3.Concluzie

               Temeiul juridic al deciziei propuse ar trebui să fie articolul 192 alineatul (1) și articolul 207, coroborate cu articolul 218 alineatul (9) din TFUE.

               2022/0081 (NLE)

               Propunere de

               DECIZIE A CONSILIULUI

               privind poziția care urmează să fie luată în numele Uniunii pentru pregătirea celei de a 19-a reuniuni a Conferinței părților la Convenția privind comerțul internațional cu specii ale faunei și florei sălbatice pe cale de dispariție (CoP19 la CITES)

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 192 alineatul (1), articolul 207 alineatul (3) și articolul 207 alineatul (4) primul paragraf, coroborate cu articolul 218 alineatul (9) din TFUE,

               având în vedere propunerea Comisiei Europene,

               întrucât:

               (1)Convenția privind comerțul internațional cu specii ale faunei și florei sălbatice pe cale de dispariție („convenția“) a fost încheiată de Uniune prin Decizia (UE) 2015/451 a Consiliului din 6 martie 2015
                  5
                și a intrat în vigoare la 1 iulie 1975.

               (2)În conformitate cu articolul XI alineatul (3) din convenție, Conferința părților poate, printre altele, să adopte decizii privind amendamente la apendicele I și II la convenție.

               (3)În plus, în conformitate cu articolul XVI din convenție, orice parte poate depune la secretariat o listă de specii identificate ca fiind supuse reglementării în jurisdicția sa în scopul de a preveni sau de a restricționa exploatarea și ca necesitând cooperarea altor părți în materie de control al comerțului.

               (4)Conferința părților la convenție va decide, în cursul celei de a 19-a reuniuni care va avea loc în perioada 14-25 noiembrie 2022, cu privire la propunerile de amendamente la apendicele I și II la CITES. Părțile trebuie să transmită aceste propuneri secretariatului convenției până la 17 iunie 2022.

               (5)Cu toate acestea, propunerile de specii în vederea includerii în apendicele III, care nu necesită o decizie a Conferinței părților, trebuie făcute cu cel puțin 3 luni înainte de una dintre reuniunile sale.

               (6)Este necesar să se stabilească poziția care urmează să fie luată în numele Uniunii cu privire la propunerile de includere pe listă care urmează să fie prezentate Conferinței părților, deoarece amendamentele aduse apendicelor vor fi obligatorii pentru Uniune.

               (7)Poziția propusă care urmează să fie luată cu privire la propunerile de includere pe listă ce vor fi analizate de Conferința părților se bazează pe o analiză a avantajelor acestora efectuată de experți, în conformitate cu criteriile stabilite în convenție și ținând cont de cele mai bune dovezi științifice disponibile. Aceste dovezi susțin listele specifice propuse prin prezenta decizie, pentru a se asigura că schimburile comerciale cu speciile în cauză nu amenință supraviețuirea acestora în sălbăticie,

               ADOPTĂ PREZENTA DECIZIE:

               Articolul 1

               Propunerile de amendamente la apendicele la CITES care urmează să fie făcute de Uniune la cea de a 19-a reuniune a Conferinței părților la Convenția privind comerțul internațional cu specii ale faunei și florei sălbatice pe cale de dispariție sau cu ocazia acestei reuniuni sunt prezentate în anexa 1.

               Articolul 2

               Lista care urmează a fi prezentată de Uniune în vederea includerii în apendicele III la CITES cu ocazia celei de a 19-a reuniuni a Conferinței părților la Convenția privind comerțul internațional cu specii ale faunei și florei sălbatice pe cale de dispariție este stabilită în anexa 2.

               Articolul 3

               Prezenta decizie se adresează Comisiei.

               Adoptată la Bruxelles,

                     Pentru Consiliu,

                     Președintele

                     (1)

                           Decizia (UE) 2015/451 a Consiliului din 6 martie 2015 referitoare la aderarea Uniunii Europene la Convenția privind comerțul internațional cu specii ale faunei și florei sălbatice pe cale de dispariție (CITES), JO L 75, 19.3.2015, p. 1.

                     (2)

                        Regulamentul (CE) nr. 338/97 al Consiliului din 9 decembrie 1996 privind protecția speciilor faunei și florei sălbatice prin controlul comerțului cu acestea, JO L 61, 3.3.1997, p. 1.

                     (3)

                        Punctul 20.3.8 din rezumatul procesului-verbal al celei de a 28-a reuniuni a comitetului, care a avut loc în 2015, la adresa https://cites.org/sites/default/files/eng/com/ac/28/E-AC28-SumRec.pdf.

                     (4)

                        Hotărârea Curții de Justiție din 7 octombrie 2014, Germania/Consiliu, C-399/12, ECLI:EU:C:2014:2258, punctele 61-64.

                     (5)

                           JO L 75, 19.3.2015, p. 1.

    ---documentbreak---

               COMISIA EUROPEANĂ
            Bruxelles, 21.3.2022
            COM(2022) 116 final

            ANEXĂ
            la
            Propunerea de decizie a Consiliului
            privind poziția care urmează să fie luată în numele Uniuniipentru pregătirea celei de a 19-a reuniuni a Conferinței părților la Convenția privind comerțul internațional cu specii ale faunei și florei sălbatice pe cale de dispariție (CoP19 la CITES)

               ANEXA 1

               Amendamente la apendicele I și II la CITES care urmează să fie propuse de UE

                        Grupul taxonomic

                        Taxon (denumire comună)

                        Propunere

                        Reptile

                        Physignathus cocincinus
                        (dragon de apă chinezesc)

                        Includere în apendicele II

                        Cuora galbinifrons
                        (broască țestoasă-cutie de Indochina)

                        Transfer din apendicele II în apendicele I

                        Amfibieni

                        Laotriton laoensis
                        (salamandră de Laos)

                        Includere în apendicele II

                        Contingent zero (cod sursă W) în scopuri comerciale

                        Agalychnis lemur
                        (broască lemuriană de copac)

                        Includere în apendicele II

                        Contingent zero (cod sursă W) în scopuri comerciale

                        Pești

                        Toate speciile de Sphyrnidae spp (rechini-ciocan) neincluse încă în apendicele II.

                        Includere în apendicele II

                        Nevertebrate

                        Thelenota ananas, T. anax,
                        T. rubralineata
                        (castraveți de mare)

                        Includere în apendicele II

                        Arbori

                        Khaya spp.
                        (mahon african)
                        Populații din Africa

                        Includere în apendicele II cu adnotarea #17

                        Afzelia spp.
                        (mahon)
                        Populații din Africa

                        Includere în apendicele II cu adnotarea #17

                        Dipteryx spp.

                        Includere în apendicele II cu adnotarea [#17]

                        Handroanthus spp.
                        (arbore trompetă); Tabebuia spp. și  Roseodendron spp.

                        Includere în apendicele II cu adnotarea #17

                        Pterocarpus spp.
                        (padouk)
                        Populații din Africa

                        Includere în apendicele II [cu adnotarea #17]

                        Alte plante

                        Rhodiola spp.

                        Includere în apendicele II cu adnotarea #2

    ---documentbreak--- NA ---documentbreak---

               COMISIA EUROPEANĂ
            Bruxelles, 21.3.2022
            COM(2022) 116 final

            ANEXĂ
            la
            Propunerea de decizie a Consiliului
            privind poziția care urmează să fie luată în numele Uniuniipentru pregătirea celei de a 19-a reuniuni a Conferinței părților la Convenția privind comerțul internațional cu specii ale faunei și florei sălbatice pe cale de dispariție (CoP19 la CITES)

               ANEXA 2

               Cererea UE privind un amendament la apendicele III la CITES

               Virginijus Sinkevičius

               Comisar pentru mediu,

               oceane și pescuit

               Bruxelles,

               Ref. Ares (2022) număr de înregistrare

               Dnei Ivonne Higuero

               Secretar general

               Convenția privind comerțul internațional cu specii ale faunei și florei sălbatice pe cale de dispariție (CITES)

               Avenue de la Paix 8-14

               1211 Geneva 10

               ELVEȚIA

               Stimată Doamnă Higuero,

               În numele Uniunii Europene, am onoarea să vă comunic, în vederea includerii în apendicele III la CITES, în conformitate cu articolul XVI alineatul (1) din convenție, specia

               Caribena versicolor.

               Specia este endemică pe insula Martinica (Franța). La prezenta comunicare este anexată o copie a legislației interne relevante aplicabile protecției sale, în concordanță cu articolul XVI alineatul (4).

               În concordanță cu punctul 3 din Rezoluția Conf. 9.25 (Rev. CoP18), această adăugare în apendicele III ar trebui să intre în vigoare odată cu amendamentele la apendicele I și II adoptate la cea de a 19-a reuniune a Conferinței părților la convenție.

               Cu stimă,

               Virginijus Sinkevičius

               Anexă:
                     Copia Decretului francez din 3 august 2017 de stabilire a listei arahnidelor prezente pe teritoriul Martinicăi și protejate pe întreg teritoriul național și a modalităților de protecție a acestora


               COMISIA EUROPEANĂ
            Bruxelles, 12.5.2021
            COM(2021) 237 final
            2021/0121(NLE)
            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene în cadrul Consiliului General al Organizației Mondiale a Comerțului cu privire la cererea Uniunii Europene de prelungire a derogării de la normele OMC care permite acordarea de preferințe comerciale autonome Balcanilor de Vest

               EXPUNERE DE MOTIVE

               1.Obiectul propunerii

               Obiectivul prezentei propuneri este stabilirea poziției care urmează să fie adoptată în numele Uniunii, în cadrul Consiliului General al Organizației Mondiale a Comerțului (OMC), în legătură cu adoptarea preconizată a unei decizii de prelungire a derogării de la normele OMC care permite Uniunii Europene („UE”) să ofere preferințe comerciale autonome Balcanilor de Vest.

               2.Contextul propunerii

               2.1.Acordul de la Marrakesh privind constituirea Organizației Mondiale a Comerțului

               Acordul de la Marrakesh privind constituirea Organizației Mondiale a Comerțului („Acordul OMC”) a intrat în vigoare la 1 ianuarie 1995.

               Uniunea Europeană este parte la acord.

               2.2.Conferința ministerială și Consiliul General al Organizației Mondiale a Comerțului

               În temeiul articolului IV alineatul (1) din Acordul OMC, Conferința ministerială are autoritatea de a lua decizii cu privire la toate aspectele prevăzute în acordurile comerciale multilaterale.

               În temeiul articolului IV alineatul (2) din Acordul OMC, în intervalele dintre reuniunile Conferinței ministeriale, funcțiile sale sunt exercitate de Consiliul General.

               În conformitate cu articolul IX alineatul (1) din Acordul OMC, de obicei, OMC ia decizii prin consens.

               2.3.Actul avut în vedere spre adoptare de către Consiliul General al OMC

               În temeiul articolului IX alineatul (3) din Acordul OMC, o obligație impusă unui membru poate fi ridicată în circumstanțe excepționale.

               Ca urmare a unei cereri din partea UE, Consiliul General al OMC poate adopta o decizie de prelungire a derogării existente de la normele OMC care permite UE să acorde preferințe comerciale autonome Balcanilor de Vest („actul avut în vedere”).

               Derogarea existentă expiră la 31 decembrie 2021. Prin urmare, scopul actului avut în vedere este de a prelungi derogarea până la 31 decembrie 2026.

               Actul avut în vedere va deveni obligatoriu pentru membrii OMC în conformitate cu articolul IX alineatul (3), precum și cu articolul II alineatul (2) din Acordul OMC, care prevede: „Acordurile și instrumentele juridice conexe cuprinse în anexele 1, 2 și 3 <…> fac parte integrantă din prezentul acord și sunt obligatorii pentru toți membrii”.

               3.Poziția care trebuie adoptată în numele Uniunii

               La 16 decembrie 2020, Parlamentul European și Consiliul au adoptat Regulamentul (UE) 2020/2172 de prelungire a perioadei de aplicare a preferințelor comerciale autonome până la 31 decembrie 2025
                  1
                la produsele originare din Balcanii de Vest (Albania, Bosnia și Herțegovina, Kosovo
                  2*, Muntenegru, Macedonia de Nord și Serbia). Preferințele comerciale au fost acordate inițial prin Regulamentul (CE) nr. 2007/2000 al Consiliului
                  3
               , modificate și extinse de mai multe ori ulterior.

               În absența unei derogări de la obligațiile Uniunii în temeiul articolului I alineatul (1) din Acordul General pentru Tarife și Comerț (GATT) 1994 și al articolului XIII din GATT 1994, în măsura în care este necesar, tratamentul prevăzut în cadrul regimului acordat prin intermediul preferințelor comerciale autonome ar trebui extins la toți ceilalți membri ai Organizației Mondiale a Comerțului (OMC).

               Prin urmare, UE trebuie să prezinte o cerere de prelungire a derogării de la normele OMC privind preferințele comerciale autonome acordate de UE Balcanilor de Vest în temeiul articolului IX alineatul (3) din Acordul OMC pentru o perioadă suplimentară de cinci ani, până la 31 decembrie 2026. Pe lângă această solicitare, UE trebuie să sprijine adoptarea acestei solicitări în cadrul Consiliului General al OMC.

               Aceasta ar fi a patra prelungire a derogării, acordată inițial la 8 decembrie 2000 până la 31 decembrie 2006
                  4
                și prelungită ultima dată la 7 decembrie 2016
                  5
               . Motivul derogării inițiale și al prelungirii acesteia este situația economică dificilă persistentă din regiune și faptul că tratamentul preferențial acordat de Uniune acestor țări este destinat să promoveze dezvoltarea economică în conformitate cu obiectivele GATT 1994.

               4.Temei juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Noțiunea de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză.

               4.1.2.Aplicarea la cazul în discuție

               Consiliul General al OMC este un organism instituit printr-un acord, și anume Acordul OMC.

               Actul pe care Consiliul General este invitat să îl adopte este un act cu efecte juridice. Actul avut în vedere ar avea caracter obligatoriu în temeiul dreptului internațional, în conformitate cu articolul II alineatul (2) și articolul IX alineatul (3) din Acordul OMC.

               Actul avut în vedere nu completează și nu aduce modificări cadrului instituțional al acordului.

               Prin urmare, temeiul juridic procedural al deciziei propuse este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea la cazul în discuție

               Obiectivul principal și conținutul actului avut în vedere se referă la politica comercială comună.

               Prin urmare, temeiul juridic material al deciziei propuse este articolul 207 alineatul (4) primul paragraf din TFUE.

               4.3.Concluzie

               Temeiul juridic al deciziei propuse ar trebui să fie articolul 207 alineatul (4) primul paragraf, coroborat cu articolul 218 alineatul (9) din TFUE.

               2021/0121 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene în cadrul Consiliului General al Organizației Mondiale a Comerțului cu privire la cererea Uniunii Europene de prelungire a derogării de la normele OMC care permite acordarea de preferințe comerciale autonome Balcanilor de Vest

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 207 alineatul (4) primul paragraf coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Acordul de instituire a Organizației Mondiale a Comerțului (denumit în continuare „Acordul OMC”) a fost încheiat de Uniune prin Decizia 94/800/CE a Consiliului
                  6
                și a intrat în vigoare la 1 ianuarie 1995.

               (2)În temeiul articolului II alineatul (2) din Acordul OMC, acordurile și instrumentele juridice conexe cuprinse în anexele 1, 2 și 3 („acordurile comerciale multilaterale”), inclusiv Acordul General pentru Tarife și Comerț din 1994 („GATT 1994”) fac parte integrantă din acord și sunt obligatorii pentru toți membrii.

               (3)În temeiul articolului IV alineatul (1) din Acordul OMC, Conferința ministerială poate adopta decizii cu privire la toate aspectele prevăzute în acordurile comerciale multilaterale. Conferința ministerială este alcătuită din reprezentanți ai tuturor membrilor și se reunește cel puțin o dată la doi ani. În temeiul articolului IV alineatul (2) din Acordul OMC, în intervalele dintre reuniunile Conferinței ministeriale, funcțiile sale sunt exercitate de Consiliul General. În conformitate cu articolul IX alineatul (1) din respectivul acord, de obicei, OMC ia decizii prin consens.

               (4)În temeiul articolului IX alineatul (3) din Acordul OMC, în circumstanțe excepționale, Conferința ministerială poate decide să ridice o obligație impusă unui membru în temeiul Acordului OMC sau al oricăruia dintre acordurile comerciale multilaterale.

               (5)Uniunea a beneficiat inițial de o derogare de la obligațiile care îi revin în temeiul articolului I alineatul (1) din GATT 1994 la 8 decembrie 2000 până la 31 decembrie 2006
                  7
                și aceasta a fost prelungită ultima dată la 7 decembrie 2016 până la 31 decembrie 2021, în măsura necesară pentru a permite Uniunii să acorde un tratament preferențial produselor eligibile originare din Balcanii de Vest.

               (6)La 16 decembrie 2020, Parlamentul European și Consiliul au adoptat Regulamentul (UE) 2020/2172 de prelungire suplimentară a perioadei de aplicare a preferințelor comerciale autonome până la 31 decembrie 2025
                  8
                pentru Balcanii de Vest (Albania, Bosnia și Herțegovina, Kosovo
                  9
               , Muntenegru, Macedonia de Nord și Serbia).

               (7)În absența unei derogări de la obligațiile OMC, aplicarea de către Uniune a preferințelor comerciale autonome în favoarea Balcanilor de Vest până la 31 decembrie 2025 ar trebui extinsă la toți ceilalți membri ai OMC.

               (8)Cererea de prelungire a derogării de la normele OMC care permite acordarea preferințelor comerciale autonome țărilor din Balcanii de Vest este justificată având în vedere situația economică dificilă persistentă din regiune și faptul că tratamentul preferențial acordat de Uniune pentru produsele eligibile este destinat să promoveze dezvoltarea economică în conformitate cu obiectivele GATT 1994 și să nu creeze bariere în calea comerțului cu alți membri OMC. Prin urmare, circumstanțele excepționale care justifică prelungirea derogării de la articolul I alineatul (1) și de la articolul XIII din GATT 1994 se aplică în continuare.

               (9)Este oportun să se stabilească poziția care urmează să fie adoptată în numele Uniunii în cadrul Consiliului General al OMC, întrucât extinderea derogării de la normele OMC privind preferințele comerciale autonome acordate de Uniune țărilor din Balcanii de Vest va fi obligatorie pentru membrii OMC,

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii în cadrul Consiliului General al Organizației Mondiale a Comerțului (OMC) este de a solicita prelungirea derogării de la normele OMC în vigoare referitoare la preferințele comerciale autonome acordate de Uniune Balcanilor de Vest până la 31 decembrie 2026 și de a sprijini adoptarea unei astfel de cereri.

               Articolul 2

               Prezenta decizie se adresează Comisiei.

               Adoptată la Bruxelles,

                     Pentru Consiliu

                     Președintele

                     (1)

                        Regulamentul (UE) 2020/2172 al Parlamentului European și al Consiliului din 16 decembrie 2020 de modificare a Regulamentului (CE) nr. 1215/2009 al Consiliului privind introducerea unor măsuri comerciale excepționale în favoarea țărilor și teritoriilor participante și legate de procesul de stabilizare și de asociere pus în aplicare de către Uniunea Europeană (JO L 432, 21.12.2020, p. 7).

                     (2)
                  *
                        Această denumire nu aduce atingere pozițiilor privind statutul și este conformă cu RCSONU 1244/1999, precum și cu Avizul CIJ privind Declarația de independență a Kosovo.

                     (3)

                        JO L 240, 23.9.2000, p. 1. Regulament modificat ultima dată prin Regulamentul (CE) nr. 530/2007 (JO L 125, 15.5.2007, p. 1), codificat prin Regulamentul (CE) nr. 1215/2009 al Consiliului din 30 noiembrie 2009 (JO L 328, 15.12.2009, p. 1).

                     (4)

                        WT/L/380.

                     (5)

                        G/C/W/731.

                     (6)

                        Decizia 94/800/CE a Consiliului din 22 decembrie 1994 privind încheierea, în numele Comunității Europene, referitor la domeniile de competența sa, a acordurilor obținute în cadrul negocierilor comerciale multilaterale din Runda Uruguay (1986-1994) (JO L 336, 23.12.1994, p. 1).

                     (7)

                        WT/L/380.

                     (8)

                        Regulamentul (UE) 2020/2172 al Parlamentului European și al Consiliului din 16 decembrie 2020 de modificare a Regulamentului (CE) nr. 1215/2009 al Consiliului privind introducerea unor măsuri comerciale excepționale în favoarea țărilor și teritoriilor participante și legate de procesul de stabilizare și de asociere pus în aplicare de către Uniunea Europeană (JO L 432, 21.12.2020, p. 7).

                     (9)
                  *
                        Această denumire nu aduce atingere pozițiilor privind statutul și este conformă cu RCSONU 1244/1999, precum și cu Avizul CIJ privind Declarația de independență a Kosovo.